《即事九首》
唐代·司空图

宿雨川原霁，凭高景物新。陂痕侵牧马，云影带耕人。

十年深隐地，一雨太平心。匣涩休看剑，窗明复上琴。

明时那弃置，多病自迟留。疏磬和吟断，残灯照卧幽。

衰鬓闲生少，丹梯望觉危。松须依石长，鹤不傍人卑。

落叶频惊鹿，连峰欲映雕。此生诗病苦，此病更萧条。

旅思又惊夏，庭前长小松。远峰生贵气，残月敛衰容。

林鸟频窥静，家人亦笑慵。旧居留稳枕，归卧听秋钟。

华宇知难保，烧来又却修。只应巢燕惜，未必主人留。

幽鸟穿篱去，邻翁采药回。云从潭底出，花向佛前开。

作者简介：司空图（837～908）晚唐诗人、诗论家。字表圣，自号知非子，又号耐辱居士。祖籍临淮（今安徽泗县东南），自幼随家迁居河中虞乡（今山西永济）。唐懿宗咸通十年（869年）应试，擢进士上第，天复四年（904年），朱全忠召为礼部尚书，司空图佯装老朽不任事，被放还。后梁开平二年（908年），唐哀帝被弑，他绝食而死，终年七十一岁。司空图成就主要在诗论，《二十四诗品》为不朽之作。《全唐诗》收诗三卷。